Temeljem odredbi članaka 45. Statuta Rukometnog kluba „Split“, te odredbi Izmjena i dopuna Statuta, Upravni odbor Rukometnog kluba Split (u daljnjem tekstu Klub) na sjednici održanoj 31. listopada 2017. godine donio je

**PRAVILNIK**

**O ČLANSTVU RUKOMETNOG KLUBA SPLIT**

**Članak 1.**

Članstvo u Rukometnom klubu Split je dobrovoljno.

Prava i dužnosti svakog člana Kluba propisana su odredbama Statuta Kluba, pravilnicima, ugovorima te odlukama donesenih od strane tijela Kluba.

**Članak 2.**

Odluku o prijemu u članstvo donosi Upravni odbor Kluba. O svakom članu Kluba vodi se evidencija u tajništvu Kluba na način da svaki član Kluba ima svoj evidencijski broj.

Članska iskaznica mora sadržavati:

* U desnom kutu „službeni grb Kluba“,
* Na vrhu po sredini natpis crvenom bojom “ ČLANSKA ISKAZNICA RUKOMETNOG KLUBA SPLIT“,
* *Ispod natpisa Članska iskaznica Rukometnog kluba Split po sredini stoji crnom bojom „IME: u digitalnom obliku npr. MARKO te u produžetku „PREZIME: u digitalnom obliku npr. MARKIĆ“,*
* *Ispod imena i prezimena stoji crnom bojom „Reg.Br: npr 26 koji predstavlja broj iz Registra članova Kluba,*
* *Ispod grba datum i godina izdavanja iskaznice „GODINA: npr 26.05.2017. u digitalnom obliku, sve crnom bojom,*
* *Članska iskaznica mora biti plastificirana dimenzija 8x5 cm*

**Članak 3.**

Članovi Kluba mogu bitifizičke ili pravne osobe koje na osnovi pristupnice budu primljene u članstvo te se dijele na aktivne, počasne i potpomažuće članove Kluba. Članovi Kluba automatizmom postaju osobe izabrane u Upravni odbor, Nadzorni odbor ili Stegovnu komisiju Kluba kao i oni koji su potpisali pristupnicu kao aktivni članovi ili ugovor s klubom (treneri, fizioterapeuti i sl.).

**Članak 4.**

Organizirani dijelovi članstva Kluba biraju svoje predstavnike u Skupštinu Kluba na zboru svog članstva na način da:

1. aktivni članovi Kluba - natjecatelji seniori, biraju 18 svojih predstavnika između sebe te su dužni popis svojih predstavnika dostaviti Tajniku Kluba do kraja mjeseca siječnja u kalendarskoj godini u kojoj se održava izborna sjednica Skupštine Kluba, u postupku koji inicira trener seniorskog sastava na način da sazove sve registrirane natjecatelje seniore s navršenih 18 godina koji potpisom na listu predstavnika potvrđuju članstvo u Skupštini;
2. potpomažući članovi Kluba biraju 11 svojih predstavnike u Skupštinu te su dužni popis svojih predstavnika dostaviti Tajniku Kluba do kraja mjeseca siječnja u kalendarskoj godini u kojoj se održava izborna sjednica Skupštine Kluba, u postupku koji inicira Tajnik Kluba na način da sazove sve registrirane potpomažuće članove, osim ukoliko Klub ima do 11 potpomažućih – ostalih članova Kluba koji automatski postaju članovi Skupštine.
3. Tajnik Kluba imenovanjem postaje automatski član Skupštine dok mu traje imenovanje.

Naprijed izabrani predstavnici u Skupštinu Kluba imaju mandat 4 godine te im isti može prestati ranije jedino prestankom članstva u Klubu sukladno članku 25. Statuta ili prestankom statusa aktivnog člana Kluba – natjecatelja seniora a u svezi s člankom 31. Statuta.

**Članak 5.**

Članarina predstavlja jedan od izvora financiranja djelatnosti Kluba.

**Članak 6.**

Odluku o visini članarine donosi Upravni odbor Kluba za kalendarsku godinu, a ako se tijekom godine ne donese odluka primjenjuje se visina članarine iz godine u kojoj je utvrđena.

**Članak 7.**

Članarina se plaća 12 mjeseci u kalendarskoj godini, do 20-og u mjesecu za tekući mjesec, isključivo na žiro račun Kluba. Iznimno, ukoliko natjecatelji mlađih uzrasnih kategorija nemaju treninge i natjecanja tijekom sedmog ili osmog mjeseca, članarina se od strane istih ne plaća za to razdoblje.

**Članak 8.**

Statut Kluba propisuje koji su članovi Kluba oslobođeni plaćanja članarine.

Upravni odbor Kluba može svojom odlukom osloboditi pojedinog člana Kluba plaćanja članarine u cijelosti ili djelomično ukoliko postoje opravdani razlozi.

Član koji je opravdano izostao u jednom mjesecu s više od ¾ treninga plaća 50% članarine za taj mjesec.

U slučajevima ako iz jedne obitelji trenira dvoje ili više djece, visina članarine se umanjuje za 50% kod drugog djeteta, te svako idućeg djeteta.

**Članak 9.**

Ukoliko član Kluba ne plati članarinu neprekidno tri mjeseca, obvezno se suspendira, a ukoliko ne plati članarinu neprekidno 6 mjeseci isključuje se iz Kluba zbog vremenskog neplaćanja o čemu odluku donosi Predsjednik Kluba uz supotpis Predsjednika Nadzornog odbora.

Svojevoljno istupanje člana Kluba bilo pismeno ili odlaskom u drugi Klub konstatira se također odlukom koju donosi Predsjednik Kluba.

Navedene odluke se objavljuju na oglasnoj ploči u sjedištu Kluba danom donošenja.

**Članak 10.**

Evidenciju o plaćanju članarine vodi Tajnik Kluba ili osoba u Tajništvu Kluba zadužena za te poslove po ugovoru ili odluci Predsjednika Kluba.

**Članak 11.**

Ovaj Pravilnik je objavljen na oglasnoj ploči u sjedištu Kluba dana 31. listopada 2017. godine, te stupa na snagu danom objave i objavit će se na Internet stranici Kluba.

Stupanjem na snagu ovog Pravilnika prestaje važiti raniji Pravilnik o članstvu ur.br.: 09-2016/02-2. od 01.07.2016.

Ur.Br.: 09-2017**/**02-3

 **PREDSJEDNIK**

 **RUKOMETNOG KLUBA SPLIT:**

mr.sc. Goran Bučević